ไฟแนนซ์ทูเดย์
โดย...ใจฮิน
21 มิ.ย. 2559

โดย...ใจฮิน
...สมพร จิตเป็นธม เลขาธิการคณะกรรมการกองทุนการออมแห่งชาติ (กอช.) ฝากข่าวดีถึงสมาชิกที่สนใจสมัครเป็นกรรมการกองทุน เปิดรับสมัครตั้งแต่วันที่ 20 มิ.ย.-4 ก.ค. 2559 เงื่อนไขไม่มาก ไม่ยาก เช่น จบแค่การศึกษาภาคบังคับหรือเทียบเท่า เป็นอีกช่องทางให้สมาชิกมีส่วนร่วมบริหารเงินของกองทุน
...เดินหน้าบัญชีเดียวเสียภาษีถูกต้อง ประสงค์ พูนธเนศ อธิบดีกรมสรรพากร จัดสัมมนา “การจัดทำเอกสารประกอบการลงบัญชีที่สามารถเป็นรายจ่ายทางภาษี” ให้ผู้ประกอบการและบุคคลทั่วไปจะได้รับรู้นโยบายกรมสรรพากร จะได้เสียภาษีได้ถูกต้อง ไม่เสียเวลาทำธุรกิจ
...ด้าน กุลิศ สมบัติศิริ อธิบดีกรมศุลกากร เข้มเรื่องปราบปรามทุจริตตามนโยบายรัฐบาล โดยเปิดสัมมนา “การป้องกันการฝ่าฝืนจริยธรรม จรรยา และกระทำผิดวินัยข้าราชการพลเรือน” เมื่อสัปดาห์ที่ผ่านมา ส่งสัญญาณการปราบทุจริตต้องเริ่มต้นจากข้าราชการก่อนเป็นอันดับแรก
...ส่วนประเด็นร้อนภาษีน้ำหวาน กฤษฎา จีนะวิจารณะ ผู้อำนวยการ สำนักงานเศรษฐกิจการคลัง เป็นประธานประชุมคณะทำงานศึกษาแนวทางการลดการบริโภคเครื่องดื่มที่มีความหวาน ครั้งแรกกับกรมสรรพสามิตและผู้ประกอบการ คาดว่าประชุมอีกไม่เกินสองครั้งก็สรุปได้ว่าจะเก็บหรือไม่เก็บ